Document ID: /roh_data/filtered/fineweb-2-filterrobots_roh.jsonl.gz/60403

L'october ha l’Uniun da Masteranza e Gastro Val Müstair (UMG) publitgà en il fegl uffizial da la Val Müstair in inserat per la candidatura da la presidenta da l'uniun Gabriella Binkert Bechetti sco cussegliera naziunala.
Il punct da dispita è che l'uniun ha publitgà quest inserat senza dumandar ils radund 100 commembers. Ina interpresa è sinaquai sortida da la UMG.
La Tessanda Val Müstair ha disditg la commembranza
Tenor la suprastanza da la Manufactura Tessanda Val Müstair è la UMG obligada da dumandar a lur commembers sch’els dastgan far propaganda per ina persuna privata en il num da l'entira uniun. Tenor els n’è quest pass betg democratic, sco consequenza èn els sortids da l’Uniun.
La posiziun da l’Uniun da Masteranza e Gastro
Tenor il vicepresident Perre-Renè Grond e quai usità ch'ina uniun dastga far reclama politica. Questa procedura è usitada era tar autras uniuns sco per exempel il Gastro Grischun. Per el èsi cler, quai saja plitost ina chaussa persunala tranter Gabriella Binkert Bechetti, l'anteriura manadra da la Tessanda e la suprastanza actuala da la Manufactura Tessanda Val Müstair. Quai è era l'opiniun da Gabriella Binkert Bechetti.
La presidenta e manadra da la Tessanda, Maya Repele, percunter dementescha quai. La democrazia funcziunia auter.
RR actualitad 17:45